કોટ્ટાયમથી બહાર નીકળતાં જ કોઈ જુદા જ પ્રદેશમાં જઈ રહ્યા હોવાની અનુભૂતિ થવા માંડે છે. પશ્ચિમ ઘાટના છેવાડાના આ વિસ્તારના ઢોળાવો પરના એક પછી એક આવતાં ચઢાણો પાર કરતો વળાંકવાળો આ રસ્તો વનરાજીથી અભરે ભર્યો છે. બસની બારી વાટે તમારી ઘ્રાણેન્દ્રિય સુધી પહોંચતી યુકેલિપ્ટસ અને પાઈનનાં વૃક્ષોની સુવાસ, ચાના બગીચાઓની ઘાટી લીલાશ અને વચ્ચે વચ્ચે અચાનક જ ફૂટી નીકળતા ધોધ ઝરણાનાં વારિનો કલકલાટ માણવા તમારી તમામ ઈન્દ્રિયો આપોઆપ જ સતેજ થઈ જશે ! કુદરતનું અદ્દભુત સૌંદર્ય માણતાં માણતાં ક્યારે થેક્કડી પહોંચી ગયા તેની ખબર જ નહીં પડે. તો પહેલાં નિવાસ વ્યવસ્થાની વાત કરી લઈએ ? પહેલાં સેન્કચ્યુરીની બહારની રહેણાંકની વ્યવસ્થાની વિગત જોઈ લઈએ.